กรมการข้าว ชูลักษณะเด่นข้าวมะลิดำหนองคาย 62 ปลูกได้ทั้งนาปีและนาปรัง หนึ่งในพันธุ์ข้าวเฉลิมพระเกียรติ รัชกาลที่ 10
กรมการข้าว ชูลักษณะเด่นข้าวมะลิดำหนองคาย 62 ปลูกได้ทั้งนาปีและนาปรัง หนึ่งในพันธุ์ข้าวเฉลิมพระเกียรติ รัชกาลที่ 10 เนื่องในโอกาสมหามงคล พร้อมเตรียมเปิดตัวในวันข้าวและชาวนาแห่งชาตินายประสงค์ ประไพตระกูล อธิบดีกรมการข้าว เปิดเผยว่า ในปีนี้เป็นปีมหามงคล เนื่องในโอกาสพระราชพิธีบรมราชาภิเษก กรมการข้าวได้ดำเนินการจัดทำโครงการ “พันธุ์ข้าวใหม่เฉลิมพระเกียรติ เนื่องในโอกาสมหามงคลพระราชพิธีบรมราชาภิเษก” ได้รับรองพันธุ์ข้าวใหม่ จำนวน 5 พันธุ์ ในจำนวนนี้มีอยู่ 1 พันธุ์ที่มีลักษณะเด่นเป็นข้าวเจ้าหอมสีม่วงดำ ปลูกได้ทั้งนาปีและนาปรัง ให้ผลผลิตค่อนข้างสูง คือ ข้าวเจ้า กข83 หรือ มะลิดำหนองคาย 62 เป็นข้าวเจ้าไม่ไวต่อช่วงแสง อายุเก็บเกี่ยวประมาณ 130 วัน ผลผลิตเฉลี่ย 542 กิโลกรัมต่อไร่ ผลผลิตสูงสุด 864 กิโลกรัมต่อไร่ ทรงกอตั้ง ลำต้นค่อนข้างแข็ง รวงยาว จัดเป็นข้าวเจ้าเมล็ดยาว รูปร่างเรียว คุณภาพสีดีมาก ได้ข้าวเต็มเมล็ด ปริมาณอมิโลสต่ำ ข้าวสวยนุ่ม และมีกลิ่นหอมเหมาะสำหรับปลูกในพื้นที่นาชลประทานและนาน้ำฝนภาคตะวันออกเฉียงเหนือ โดยเฉพาะพื้นที่ที่มีโรคไหม้ระบาดหรือพื้นที่ที่ต้องการข้าวคุณภาพพิเศษ ซึ่งมีตลาดเฉพาะสำหรับกลุ่มผู้บริโภคข้าวเพื่อสุขภาพ ขณะนี้กรมการข้าวร่วมกับหน่วยงานต่างๆ วิจัยต่อยอดการใช้ประโยชน์จากข้าวพันธุ์นี้ทั้งนี้ กรมการข้าวจัดงานวันถ่ายทอดเทคโนโลยีการผลิตข้าวระดับประเทศ เนื่องในวันข้าวและชาวนาแห่งชาติ ประจำปี 2562 ภายใต้โครงการระบบส่งเสริมเกษตรแบบแปลงใหญ่ ปี 2562 ซึ่งทางกรมการข้าวจะได้นำข้าวพันธุ์ กข83 (มะลิดำหนองคาย 62) มาจัดแสดงอย่างเต็มรูปแบบ พร้อมด้วยทีมงานนักวิจัย ขอเชิญเกษตรกรชาวนาและผู้ที่สนใจเข้าชมงานได้ ระหว่างวันที่ 5 – 7 มิถุนายน 2562 ที่กรมการข้าว ภายในมหาวิทยาลัยเกษตรศาสตร์บางเขน กรุงเทพมหานคร